भारतमा पहिलोपल्ट नेपाली गल्फरले जिते उपाधि
नेपाली गल्फर सुवास तामाङ आइतबार आईजीयू १२२ औं एमेच्योर गल्फ च्याम्पियनसिप अफ इन्डियाको उपाधि जित्न सफल भएका छन् । सुवासको यो ऐतिहासिक सफलता हो । नेपाली गल्फरले भारतमा कुनै पनि प्रतियोगितामा ट्रफी जितेको पहिलो पटक हो ।
काठमाडौँ — नेपाली गल्फर सुवास तामाङ आइतबार आईजीयू १२२ औं एमेच्योर गल्फ च्याम्पियनसिप अफ इन्डियाको उपाधि जित्न सफल भएका छन् । सुवासको यो ऐतिहासिक सफलता हो । नेपाली गल्फरले भारतमा कुनै पनि प्रतियोगितामा ट्रफी जितेको पहिलो पटक हो ।रोयल कोलकाता गल्फ क्लबमा म्याच–प्ले फर्म्याटमा खेलिएको ३६ होलको फाइनलमा नेपालका नम्बर एक एमेच्योर गल्फर सुवासले भारतीय गल्फर रोहितलाई ९/७ ले पराजित गरेका थिए । सन् १८९२ मा सुरु भारतकै सबैभन्दा पुरानो गल्फ च्याम्पियनसिप जित्ने सुवास पहिलो नेपाली खेलाडी हुन् ।पहिलो ९ होलमा पछि परेको अवस्था उल्टाएर १३ औं दक्षिण एसियाली खेलकुदमा दोहोरो स्वर्ण विजेता सुवासले सात होल बाँकी रहँदा उपाधि आफ्नो पक्षमा पारेका हुन् । चौथो वरीयताका सुवास र तेस्रो वरीयताका रोहितबीचको पहिलो ९ होलको प्रतिस्पर्धा रोमाञ्चक बनेको थियो ।सुरुको दुई दिन स्ट्रोक प्ले फर्म्याटमा ३६ होल खेलेपछि उत्कृष्ट ३२ खेलाडी म्याच प्लेलाई छनोट भएका थिए । स्ट्रोक प्लेमा सुवास १ ओभर ७३ र २ अन्डर ७० खेल्दै चौथो भएका थिए । म्याच प्लेको सुरुआती तीन राउन्डमा भारतीय खेलाडीलाई हराएका सुवासले सेमिफाइनलमा दक्षिण अफ्रिकाका अल्टिन भ्यान डर मर्वेमाथि जित पाएका थिए ।नेपाल ओलम्पिक कमिटीबाट सन् २०२४ को पेरिस ओलम्पिक गेम्सका लागि छात्रवृत्ति पाएका सुवास दुई वर्षदेखि भारतको बैंग्लुरुस्थित तरुण सरदेशाई एकेडेमीमा प्रशिक्षणरत छन् । नेपाल गल्फ संघले डिसेम्बर २१ मा अर्का एमेच्योर गल्फर राहुल विकलाई पनि प्रशिक्षणका लागि तरुण सरदेशाई एकेडेमीमा पठाउने जनाएको छ ।